PARLAMENTUL ROMÂNIEI 
	   Comisia pentru agricultură, silvicultură, industrie alimentară şi servicii  specifice
	                            Bucureşti,15 .11 .2006
                           Nr.24/640


RAPORT

asupra propunerii legislative pentru aplicarea unor articole, modificarea şi completarea Legii Apiculturii nr.89 din 28 aprilie 1998, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru aplicarea unor articole, modificarea şi completarea Legii Apiculturii nr.89 din 28 aprilie 1998, cu modificările şi completările ulterioare, transmisă cu adresa       nr.Pl. x 771  din 23 octombrie  2006 şi înregistrată sub nr.24/575/24.10.2006. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului şi avizul negativ al Comisiei juridice, de disciplină şi imunităţi.
 Propunerea legislativă are ca obiect de reglementare modificarea şi completarea Legii Apiculturii nr.89/1998, cu modificările ulterioare. 
Propunerea legislativă pentru aplicarea unor articole, modificarea şi completarea Legii Apiculturii nr.89 din 28 aprilie 1998, cu modificările şi completările ulterioare face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul István Töke, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 23 de deputaţi, din totalul de 25 de membri ai comisiei.
Propunerea legislativă a fost respinsă în unanimitate, în şedinţa din 14.11.2006, din următoarele motive:
1. Propunerea legislativă nu respectă normele de tehnică legislativă cuprinse la art.62 alin.(3) din Legea nr.24/2000 privind normele de tehnică legislativă pentru elaborarea actelor normative, republicată;

2. O parte din reglementările propuse sunt cuprinse în Legea nr.390/2006 pentru completarea Legii Apiculturii nr.89/1998.
Propunerea legislativă a fost respinsă de Senat în şedinţa din 18 octombrie 2006.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.
     VICEPREŞEDINTE,




    SECRETAR,


     Dr. Valeriu TABĂRĂ      


            Vasile MOCANU  
Întocmit: consilier, Dr. Anton PĂŞTINARU      

